ขาช็อปออนไลน์ซวยแล้ว! “Ensogo” เจ๊งแบบไม่ทันตั้งตัว
ขาช็อปออนไลน์ซวยแล้ว! Ensogo เจ๊งแบบไม่ทันตั้งตัว สคบ.แจ้งผู้เสียหายที่ยังไม่ได้ดำเนินการรับชำระหนี้ สามารถติดต่อได้ที่พนักงานพิทักษ์ทรัพย์ กองบังคับคดีล้มละลาย 
21 ธ.ค. 2559

ขาช็อปออนไลน์ซวยแล้ว! Ensogo เจ๊งแบบไม่ทันตั้งตัว สคบ.แจ้งผู้เสียหายที่ยังไม่ได้ดำเนินการรับชำระหนี้ติดต่อได้ที่พนักงานพิทักษ์ทรัพย์ กองบังคับคดีล้มละลาย 
ผู้สื่อข่าวรายงานว่า จากกรณีที่เว็บไซต์ Ensogo เว็บไซต์ขายของและบริการได้ประกาศปิดตัวเนื่องจากราคาหุ้นตกต่ำไปแล้วนั้น มีกระแสวิภาควิจารณ์กันว่าลูกค้าที่ทำการสั่งซื้อสินค้าและบริการจากเว็บดังกล่าวไปแล้วนั้น ยังไม่ได้รับเงินคืน อีกทั้งเมื่อติดต่อไปยังเบอร์โทรศัพท์ของบริษัทก็ไม่ได้รับการตอบรับแต่อย่างใด
ทั้งนี้ ล่าสุด เฟซบุ๊ก สคบ. กองคุ้มครองผู้บริโภคด้านธุรกิจขายตรงและตลาดแบบตรง ได้โพสต์ข้อความแจ้งการดำเนินการเกี่ยวกับบริษัท เอ็นโซโก้ จำกัด หลังจากที่มีผู้เสียหายหลายรายได้เข้าร้องทุกข์นั้น ทาง สคบ. ได้ดำเนินการให้ความช่วยเหลือแล้ว โดยกรณีดังกล่าวมีผู้ร้องเรียน 752 ราย และได้รับการแก้ไขปัญหาแล้วจำนวน 277 ราย มีผู้ที่ยังไม่ได้รับการแก้ไขปัญหาอีก 475 ราย
อนึ่งเมื่อวันที่ 7 พฤศจิกายนที่ผ่านมา บริษัท เอ็นโซโก้ จำกัด ได้ถูกฟ้องเป็นคดีล้มละลาย ศาลได้มีคำสั่งพิทักษ์ทรัพย์สินเด็ดขาด ทำให้ สคบ. ไม่สามารถดำเนินการต่อไปได้ จึงได้มีประกาศแจ้งให้ทราบเพื่อไปใช้สิทธิขอรับชำระหนี้ต่อเจ้าพนักงานพิทักษ์ทรัพย์ที่กองบังคับคดีล้มละลาย 4 ฝ่ายคำคู่ความ สำนักงานเลขานุการกรม กรมบังคับคดี ถนนบางขุนนนท์ เขตบางกอกน้อย กรุงเทพมหานคร